Հայ կինոյի պատմությունն ուսումնասիրելիս ժամանակ առ ժամանակ առիթ է եղել առնչվելու տարատեսակ փաստերի հետ: Իսկ մեզ` կինոսիրողներիս միշտ մտատանջում է այն հարցը, թե այնուամենայնիվ, ինչո՞ւ մեր կինոյի ժառանգության մեջ մեծաթիվ չեն գեղարվեստական առումով մեծ, նշանակալի ֆիլմերը, թեև կարծես թե, վառ տաղանդների պակաս չենք ունեցել… Այդ իսկ պատճառով, տարիների ընթացքում կուտակված այդ տխուր փաստերը ներկայացնելու, ընդհանրացնելու անհրաժեշտություն կա: Դա պետք է անել, ինքներս մեզ ավելի լավ ճանաչելու, հասկանալու համար` մեզ խանգարող վարվելակերպի դրսևորումներից ձերբազատվելու հույսով: Չէ՞ որ, անկախ պատմաքաղաքական իրավիճակից, ամեն ինչ չէ, որ բացատրվում է գաղափարական սահմանափակումներով և ֆինանսական կամ տեխնիկական միջոցների սղությամբ: